Meǥaan en dutun edtumana te menge Hudiyu ziyà te inged he Hiruselim is Pista te Kedlevayi.
Ne tenged kayi midhendiyà ensi Jesus te Hiruselim.
Ne ziyà te zekelà he simbahan he egngezanan te Valey te Megbevayà neehè din is ebpemelegyà te menge ibpemuhat he vaka,
wey menge kerehidu,
wey menge merepatik.
Ne neehè din daan is ebpemenliwà te menge selapì he ziyà te lemisahan dan.
Ne mibaal sikandin te letigu he pisì ne mid-avug din pehendiyà te ǥawas dutun te Valey te Megbevayà is menge vaka wey kerehidu.
Ne mibpemiley zin is menge lemisahan te ebpemenliwà te selapì,
ne is selapì dan,
mid-ulaan din.
Ne migkeǥiyan din is ebpemelegyà te merepatik te,
“Iawè niw heeyan!
Kenè niw himuwa he tiyenggiyan heini is Baley te Amey ku he Megbevayà.”
Ne zutun netenuzan te menge sumusundan din is ingkesurat dengan he tagnà he edhenduen te,
“Utew zekelà is kegkenuǥuni ku te valey nu te Megbevayà umba egkehimu he ibmesakit utew te ǥehinawa ku.”
Ne zutun mid-insaan si Jesus te menge punuan te menge Hudiyu,
ke sikandan te,
“Duen be egkein-inuwan he igkepeehè nu wey key meketuu he mibeǥayan ka te Megbevayà te keǥehem he ibpaawè nu heini is menge etew puun kayi te valey zin?”
Ne midtavak si Jesus te,
“Rundusa niw heini is baley te Megbevayà ne seled te tetelu he andew egkevangun ku en maan!”
Ne midtavak dan te,
“Kepatan wey heenem he tuig is kebeeli kayi he valey ne egkevangun nu ve seled dà te tetelu he andew?”
Iyan,
wazè dan mesavut he is baley he egkeǥiyen ni Jesus iyan is lawa zin.
Ne neuǥet pa zutun hein nevanhew en si Jesus,
netenuzan te menge sumusundan din heini is migkaǥi zin dutun,
ne human dan dutun mesavut he tutuu is netagnà te insurat he Lalag te Megbevayà mehitenged te kegkevanhew ni Jesus wey tutuu zaan is midtagnà ni Jesus.
Ne zutun te timpu te Pista te Kedlevayi hein diyè pa ensi Jesus te inged he Hiruselim,
mezakel is nemeketuu kandin su neehè dan is menge egkein-inuwan he midhimu zin.
Iyan,
wazà si Jesus mevenari te kedtuu zan kandin su netuenan din ke hengkey is diyà te ǥehinawa te tivuuk he menusiyà.
Ne minsan te wazà edtazem kandin ke hengkey is neseled te ǥehinawa te menge etew netuenan din en su nesayud sikandin he zaan ke hengkey is gehinawa te menusiyà.